钦定古今图书集成/明伦汇编/氏族典/第041卷 > 《四川总志》 > 隋世昌
## 钦定古今图书集成/明伦汇编/氏族典/第041卷 > 《四川总志》 > 隋世昌

按《元史隋世昌传》，“世昌，其先登州栖霞人，父宝，徙居
莱阳，世昌其第四子也。涉猎书史，善骑射，身长八尺，
锻浑铁为枪，重四十馀斤，能左右击刺。岁癸丑，选充
队长，壬戌，升马军队官。己未，攻涟水城，升马军千户。
中统三年，改步军千户，镇行村海口。至元元年，授莱
阳县诸军奥鲁长官。六年，伐宋。七年，以世昌为淄莱”
万户府副都镇抚，守万山堡，升管军千户。九年，败宋
兵于鹿门山，迁武略将军。十二年，从战于丁家洲，以
功陞管军千户，佩金符。十三年，围扬州。扬州平，充四
城兵马使。从平章阿术入见，授宣武将军、管军总管。
十四年，戍扬州，进安抚使，佩金虎符，镇澉浦。十七年，
拜定远大将军、管军万户。寻以获“海贼”功，进阶安远
大将军。二十三年，改沂、郯上副万户。世昌前后数百
战，体皆金疮，竟以是疾卒。封定海郡侯，谥“忠勇。”子国
英嗣。